钦定古今图书集成/明伦汇编/官常典/第535卷 > 陆聚
## 钦定古今图书集成/明伦汇编/官常典/第535卷 > 陆聚

按《明外史》本传，聚不知何许人。元枢密院同知脱脱
败芝麻李于徐州，彭大等奔濠，聚抚流亡，缮城保境，
寇不敢犯。徐达经理江、淮，聚以徐、宿二州降。太祖尝
诏谕二州：“吾桑梓地，未忍加兵。”及归附，大悦，以聚为
江南行省参政，仍守徐州。遣兵略定邳、沛、萧、砀、鱼台。
扩廓遣李左丞侵徐，驻陵子村，聚遣指挥傅友德击
之，俘其众，擒李左丞。又败元兵于宿州，擒佥院邢端
等。从定山东，平汴梁。还镇，改山东行省参政。从平元
都，略大同、保定、真定，攻克车子山及凤山、城山、铁山
诸寨，复克故关山寨，守井陉故关。会师陕西，克承天
寨。聚所部皆淮北劲卒，虽燕、赵精骑不及也。北征沂、
邳山民乘间作乱。召聚还，讨平之。洪武三年封河南
侯，禄九百石，予世券。八年同卫国公愈屯田陕西，开
卫戍守。十二年同信国公和练兵临清。寻理福建军
务。召还，赐第凤阳。二十三年坐胡党死，爵除。